Bíbliur til børn í India við stuðli úr Føroyum 01.07. 2015 Við stuðli frá Føroyska Bíbliufelagnum, hava nøkur børn í India fingið barnabíbliur og myndabíbliur. Eitt av endamálinum hjá Føroyska Bíbliufelagnum er, at stuðla altjóða bíbliuarbeiði, so tey, ið onga bíbliu eiga, kunnu lesa bíbliuna á sínum egna máli. Stýrið fyri Føroyska Bíbliufelagið samtykti í fjør heyst, at savna inn pening, sum skuldi latast til keyp av barnabíblium til børn á einum barnaheimi í India. Christu Suda Communications & Ministries (CSCM) er kristiligur missións- og hjálparfelagsskapur í India. Við hjálp frá m. a. Indre Mission í Danmark hava tey bygt eitt barnaheim til fátøk børn í økinum. Føroyska Bíbliufelagið hevur samband við CSCM umvegis Bjarne Gertz Olsen, ið hevur verið trúboðari í Føroyum og sum vitjar CSCM regluliga. Heimið varð vígt og tikið í nýtslu 27. apríl 2014. Í økinum eru mong fátøk og heimleys børn. Ein Bíblia í India kostar 175 INR = umleið 17,00 kr. Ein Barnabíblia við litmyndum kostar umleið 80,00 kr. Í vár flutti Bíbliufelagið kr. 6.000,00 til CSCM við áheitan um, at leiðslan keypti barnabíbliur og myndabíbliur á teirra egna máli til børnini á barnaheiminum. Hetta er nú gjørt og børnini hava fingið hvør sína barnabíbliu og tey smæstu hvør sína myndabíbliu.